Document ID: 31997D0545

Odločba Komisije
z dne 9. julija 1997
o skupnem tehničnem predpisu za splošne priključitvene zahteve za opremo za podatkovne terminale (DTE), namenjeno za povezavo s paketno komutiranimi javnimi podatkovnimi omrežji (PSPDN) z vmesniki po priporočilu CCITT X.25
(Besedilo velja za EGP)
(97/545/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/263/EGS z dne 29. aprila 1991 o približevanju zakonodaje držav članic glede telekomunikacijske terminalske opreme, vključno z medsebojnim priznavanjem njene skladnosti [1], kot jo spreminja Direktiva 93/68/EGS [2] in zlasti člen 6(2), druga alinea Direktive,
ker je Komisija sprejela ukrep za opredelitev tipa terminalske opreme, za katero je potreben skupni tehnični predpis, in ustrezno mnenje o področju uporabe;
ker je treba sprejeti ustrezne usklajene standarde ali dele standardov za izvajanje bistvenih zahtev, ki jih je treba spremeniti v skupne tehnične predpise;
ker je treba za zagotovitev kontinuitete dostopa na trge za proizvajalce sprejeti prehodne določbe glede opreme, odobrene z Odločbo Komisije 96/71/ES [3];
ker se mora Odločba 96/71/ES razveljaviti od konca prehodnega obdobja;
ker je skupni tehnični predpis, sprejet s to odločbo, v skladu z mnenjem Odbora za odobritev terminalske opreme (ACTE),
SPREJELA NASLEDNJO ODLOČBO:
Člen 1
1. Ta odločba se uporablja za podatkovno terminalsko opremo, ki je namenjena povezavi s paketno komutiranimi javnimi podatkovnimi omrežji (PSPDN) po priporočilu CCITT X.25 s podatkovno hitrostjo do 1920 kbit/s, ki uporabljajo vmesnike, izvedene iz priporočil CCITT X.21 in X.21 bis ter sodijo v sklop usklajenega standarda, opredeljenega v členu 2(1) te odločbe.
2. Ta odločba vzpostavlja skupni tehnični predpis, ki ureja splošne priključitvene zahteve za terminalsko opremo iz odstavka 1.
Člen 2
1. Skupni tehnični predpis obsega usklajeni standard, ki ga pripravi ustrezni standardizacijski organ za izvajanje bistvenih zahtev iz člena 4(d) in (f) Direktive 91/263/EGS. Sklicevanje na standard je navedeno v Prilogi.
2. Terminalska oprema, ki jo zajema ta odločba, mora biti skladna s skupnim tehničnim predpisom iz odstavka 1, mora izpolnjevati temeljne zahteve iz člena 4(a) in (b) Direktive 91/263/EGS in mora izpolnjevati zahteve vseh drugih direktiv, ki se uporabljajo, zlasti direktiv Sveta 73/23/EGS [4] in 89/336/EGS [5].
Člen 3
Priglašeni organi, določeni za izvajanje postopkov iz člena 9 Direktive 91/263/EGS, morajo za terminalsko opremo, ki jo obravnava člen 1(1) te odločbe, uporabiti ali zagotoviti uporabo usklajenega standarda iz člena 2(1) najkasneje v enem letu po uradnem obvestilu o tej odločbi.
Člen 4
1. Odločba 96/71/ES se razveljavi eno leto po uradnem obvestilu o tej odločbi.
2. Terminalska oprema, odobrena z Odločbo 96/71/ES, se lahko še naprej daje v promet in preda v obratovanje, pod pogojem, da takšna odobritev ni dodeljena kasneje kot eno leto po obvestilu o tej odločbi.
Člen 5
Ta odločba je naslovljena na države članice.
V Bruslju, 9. julija 1997

Labels: 12
7
15